
A Tournus-i Saint-Philibert templom kerengőjének elméleti rekonstrukciója

Kulcsszavak: építészettörténet; építészet; középkor; kolostor; romanika
A Tournus-i Saint-Philibert apátság temploma az európai román stílus kialakulásának egyik legfontosabb emléke, több aspektusában is különleges: az egyik legelső körüljárós, sugárkápolnás szentéllyel rendelkező templom, két szent kultuszhelye is itt kapott otthont, valamint a főhajó harántdongás fedése is egyedülálló.
Magát a templomot sokan vizsgálták, viszont a hozzá csatlakozó kolostort és annak kerengőjét nem. Előbbi építéséről, fejlődéséről és történetéről több elmélet, monográfia született, továbbá 2019-ben 1000 éves fennállásának alkalmából egy konferenciakötet is készült.
Az együttes a 11. század óta számos átépítésen, felújításon esett át, a városszövet idővel benőtte. A templom az egykori védőfalakon áthaladva még kellőképpen érvényesül, azonban a kolostor már csak néhol sejlik ki a ráépült lakóházak és üzletek mögül. Az épület, amely a középkorban egy gazdag, virágzó szerzetesi közösségnek adott otthont, mára félig üresen áll. Kerengőjének mára csak az északi folyosója maradt meg többnyire épségben, keleten csak a folyosó terét állították helyre.
Célkitűzésem volt a kolostor és a kerengő építéstörténetének ismertetése, illetve feltárása, továbbá a kerengő elméleti rekonstrukciójának elkészítése, az együttest korábban kutatóknak némileg ellentmondva. Ezt a burgundiai középkori bencés építészet bemutatásával és az Építészettörténeti és Műemléki tanszék nyári felmérőtáborának eredményeinek vizsgálatával tettem.



